SUS har 31 ukers ventetid

Det er 24 ukers venting på MR-undersøkelser. 31 uker på CT.

Publisert: Publisert: 11. oktober 2011

Egil Johannessen som tidligere var sjefradiograf ved røntgenavdelingen til SUS, synes det er svært beklagelig at driften til Sandnes Radiologiske Senter nå må avvikles. Her ved MR-maskinen der pasientene kan får undersøkelse på dagen.

Denne artikkelen er over åtte år gammel

— Etter at vi nylig fikk et lån på 17 millioner kroner fra Helse Vest vurderer vi nå om sykehuset kan opprette nok en røntgenpoliklinikk utenfor sykehuset. Vi undersøker eventuell videre leie av lokalene som Sandnes Radiologiske Senter i dag bruker i Skeiane Helsehus i Sandnes. Lånet skal vi bruke til økonomisk overtakelse av alt det moderne diagnoseutstyret som senteret i dag har. Det dreier seg om både MR, CT og tradisjonelt røntgenutstyr, sier divisjonsdirektør Hans Tore Frydnes ved SUS til Aftenbladet.

For øyeblikket har SUS 24 ukers ventetid for MR-undersøkelser for pasienter som ikke er innlagt på sykehuset. Når det gjelder lidelser som ikke er livstruende, er det også et par ukers ventetid for innlagte pasienter. I øyeblikkelig hjelp situasjoner blir det gitt bistand hurtig. For pasienter med henvisning fra fastleger til undersøkelse i CT (computertomograf) er det 31 ukers ventetid. Ved undersøkelser i mage/tarm regionen og ved hjertesykdommer er det henholdsvis seks og sju ukers ventetid for en CT- undersøkelse. Ventetiden for en CT angio som pasienter med hjertelidelser har behov for, er i dag opptil sju uker.

Kort ventetid

— På noen områder har vi kort ventetid. I Hillevåg i Stavanger ved vår røntgenpoliklinikk har vi for tiden svært kort ventetid. I løpet av en dag eller to får pasienter utført de undersøkelsene som de trenger. Vi har i noen år drevet denne røntgenpoliklinikken i Hillevåg. Erfaringene med slike undersøkelsestilbud utenfor sykehus er svært gode. Der har vi også et såkalt dropp inn tilbud, noe som betyr at det faktisk ikke er ventetid for pasienter som trenger enklere undersøkelser i skjelettet, sier Hans Tore Frydnes.

— Når blir det avgjort om dere oppretter en ny poliklinikk på Sandnes?

— Helse Vest har understreket at vi må drive «den aktuelle aktiviteten» innenfor dagens driftsramme. Dette innebærer at vi overtar utstyr og ikke personalet. Sandnes vil imidlertid være et godt alternativ for oppbygging av et nytt tilbud for pasienter som venter på undersøkelser i CT, MR og røntgen, sier divisjonsdirektør Frydnes.

Sandnes Radiologiske Institutt har vært i drift siden 2008 og må på grunn av mangel på pasienter i løpet av kort tid avvikle sin virksomhet. Der har vært opptil fem ansatte, men for tiden er det bare en radiograf og en sekretær som jobber der. Begge er nå oppsagt

For få pasienter

— Vi synes at det er positivt at langt flere pasienter får nytte vårt moderne diagnoseutstyr. Som privat røntgeninstitutt har vi ikke hatt et stor nok tilgang av pasienter. I de tre årene vi har vært i drift har vi heller ikke klart å få til en avtale med Helse Vest. Dette har ført til at pasientene selv har måttet betale for undersøkelsen uten at de har fått noen offentlig refusjon, sier fysiker Kjell Inge Gjesdal som har stått bak Sandnes Radiologiske Institutt.

Han driver også Sunnmøre MR-klinikk i Ålesund. Der mistet de i vår driftsavtalen for MR-undersøkelser med Helse Midt Norge, noe som i neste omgang skapte økonomisk usikkerhet for videre drift i Sandnes.

— Sykehuset har i dag mange ukers ventetid på undersøkelser som vi kan utføre på dagen. Distriktets fastleger har henvist for få pasienter til oss, og pasientene har i neste omgang ikke vært villige til å betale ekstra for undersøkelsene, sier Gjesdal som spilte en sentral rolle som forsker og fysiker da Stavanger for snart 30 år siden fikk landets første MR.

Utstyret som sykehuset overtar har en innkjøpsverdi på bortimot 25 millioner kroner. Computertomografen som sykehuset kjøper er en av de få i landet som det også kan utføre hjerteundersøkelser. Hovedsykehuset har nylig bestilt tilsvarende utstyr.

Fakta Fakta Magnetresonanstomografi (MR), oftest forkortet MRI (engelsk: magnetic resonance imaging) eller MR, er en teknikk for å fremstille bilder hos mennesker når de er plassert i kraftig magnetfelt. Sykdommer i hjernen og sentralnervesystemet kan kartlegges med MR-teknikk som gir bedre avbildning av bløtdeler enn røntgenbaserte teknikker.Computertomografi (CT), er en undersøkelsesmetode hvor det ved snittbilder lages bilder, som blir behandlet digitalt for å kunne fremstille kroppslige strukturer i forskjellige plan, eventuelt tredimensjonalt. Les mer